p>

Poliția Timiș a deschis un dosar penal pentru ucidere din culpă în cazul bărbatului de 24 de ani care, astăzi, a murit în mașina sa strivit de poarta de intrare în municipiul Timișoara de pe Calea Lugojului, au confirmat surse oficiale din cadrul IPJ Timiș. Furtuna violentă a făcut ca structura de rezistență a ”U” de deasupra șoselei să cedeze și să cadă peste mașină. După incident s-a putut observa că stâlpii de susținere au cedat, fierul beton rupându-se ca un pai.

Asta în condițiile în care poarta de intrare a fost reabilitată de Primăria Timișoara în 2015, lucrarea fiind dată prin încredințare directă firmei Stareto SRL. Muncitorii au demontat structura veche, au făcut intervenții pe consolele verticale, care astăzi au cedat, dar și pe grinda metalică orizontală. Administrația a plătit aproape 56.000 euro pentru lucrările de reabilitare.